Яромир Горжец

**Яромир Горжец**,  *Jaromír Hořec*, *18. децембер 1921, Хуст, Подкарпатска Русь – †22. новембер 2009, Прага, родж. *Halbhuber*, быв чешскый поет, писатель, новинарь и публициста  и педагог.
## Живот и творба
;Походжѣня и штудии:Походив з родины лѣсника. Абсолвовав реалну гимназию в Празѣ (1932–1940) и приправный курз торговелной академии (1941). За нѣмецкой окупации быв участником илегалного молодежного руху. В року 1945 быв едным зо закладательох денника *Mladá fronta* и до року 1950 его шефредактором ай выдавательскым директором. В роках 1950–1953 редактор выдавательства *Mír*, В роках 1953–1965 шефредактор часопису *Hlas revoluce* и редактор выдавательства *Naše vojsko*. Выштудовав фах чешского языка и литературы на Карловой универзитѣ (1954), од року 1965 асистент факулты освѣты и новинарства, в року 1967 з роботов *Příspěvek k rozboru tzv. legionářské literatury* зыскав ступень PhDr.; в року 1969 з роботов *K počátkům české knihy*  — ступень CSc. (кандидат наук). Быв редактором периодичной едиции *Magnet* (1965–1970 a 1990–1992) Министерства народной обороны.
;Конфликт з режимом:Опубликовав велике число зберок властной поезии, литературознательскы роботы. Окрем того писав тексты спѣванок, выступав з роботами о музицѣ ай историчнов публицистиков. Его модерна поезия была оцѣнена як грозна про комунистичный режим Чехословакии. Горжец привѣтав Пражску ярь, а по придушуючой збройной инвазии быв директором илегалного выдавательства *Česká expedice* (1969–1989). В року 1969 быв за то выказаный з КПЧ и збавленый роботы на универзитѣ, в року 1970 одышов на инвалидску пензию. В року 1981 быв засудженый и шѣсть мѣсяци сидѣв в арештѣ за «подкопованя републикы и ширѣня илегалной литературы». По падѣ комунистичного режиму свое илегалне выдавательство *Česká expedice* перемѣнив на приватне выдавательство, а в року 1991 достав назад роботу доцента факулты сполоченскых наук на Карловой универзитѣ. 
;Чинность про Подкарпатя и Русинох:Горжец не забывав, же походить з Подкарпатской Руси. Видячи негативне одношѣня новой независимой Украины ку Русинам, створив и став у чолѣ чешского *Общества приятельох Подкарпатской Руси* (Společnost přátel Podkarpatské Rusi), помогав створити его печатный орган, быв членом Свѣтовой рады Свѣтового конгреса Русинох (1997–2001). Быв закладаючым редактором двох едиций брожур:  *Edice  Podkarpatská Rus* (од року 1992, 21 выпуск), котра переважно указуе историю и днешный статус региона, и *Vrchovina* (од року 1997, 3 выпускы), котра приносить невеликы белетрийны дѣла чешскых авторох, звязаны з русинскыма темами (меджи нима была и Горжецова зберька поезий *Chléb na stole*, 1998). Быв тыж редактором зберькы историчных документох о прилучѣню Подкарпатской Руси ку Чехословакии по Первой свѣтовой войнѣ: *Dokumenty o Podkarpatské Rusi*, 1997. Его властны публикации, дотычны истории Подкарпатской Руси (як в тых едициях, так и поза нима), обсягують:
:* Nedělitelná svoboda — Podkarpatská Rus, Praha, 1992; 
:* Podkarpatská Rus — země neznámá, Praha, 1993; 
:* Podkarpatská Rus včera a dnes, Praha, 1994; 
:* Minulost a současnost Podkarpatské Rusi, Praha, 1994; 
:* Země nadéje, Praha, 1995; 
:* První kroky svobody, Praha, 1999. 

## Интересны факты
* Во своей скоршой поезии Яромир Горжец быв под вплывом Владимира Маяковского.
* Мав вецеро псевдонимох, але их поуживав переважно в илегалных выданях.
* Призвиско *Hořec* прибрав на память о Подкарпатской Руси, по Мюнхенском диктатѣ, коли родина вымушено вернула ся з Хуста до Прагы, *hořec* — чешска назва цвѣтка роду *Gentiana* жовтой або фиаловой фарбы, што росте в Карпатах.

## Жерела и одказы
* 
* 
* 
## Референции

Катеґорія:Чешскы писателе